b'\n_START_ARTICLE_\nCiril Jer\xc5\xa1e\n_START_SECTION_\n\xc5\xbdivljenje in delo\n_START_PARAGRAPH_\nNezakonski otrok Gregorja Kandusa in Amalije Jer\xc5\xa1e se je po kon\xc4\x8dani ljudski \xc5\xa1oli izu\xc4\x8dil za mizarja. \xc5\xbde kot de\xc4\x8dek se je zanimal za glasbo in se u\xc4\x8dil igranja na violino. V rojstni vasi je ustanovil tambura\xc5\xa1ki orkester, v Batujah pa postal cerkveni organist. Med 1. svetovno vojno je slu\xc5\xbeil v avstrijski vojski. Po vojni je kot mnogo primorskih rojakov od\xc5\xa1el v Argentino. Novi dom je leta 1924 na\xc5\xa1el v Paternalu, mestnem predelu Buenos Airesa. Tu se je posvetil gojenju slovenske pesmi in \xc5\xbee naslednje leto ustanovil mo\xc5\xa1ki pevski zbor, ki je postal zbor tedaj ustanovljenega Delavsko kulturnega dru\xc5\xa1tva Ljudski oder. Pod njegovim vodstvom je v Argentini prvi\xc4\x8d zadonela slovenska zborovska pesem. Bil je zborovodja \xc5\xa1e pri Slovenskem prosvetnem dru\xc5\xa1tvu, ki se je kasneje preimenovalo v Slovenski dom in pri Slovenskem podpornem dru\xc5\xa1tvu, ki je nastalo iz Gospodarsko podpornega dru\xc5\xa1tva._NEWLINE_Ko je marca 1936 pri\xc5\xa1el v Argentino duhovnik Janez Hladnik je Jer\xc5\xa1e postal njegov organist,   prevzel pa je tudi skrb za petje. Vodil je \xc5\xa1tiri zbore, dekli\xc5\xa1kega, ki je pel pri nedeljskih ma\xc5\xa1ah. Mo\xc5\xa1ki zbor je pel \xc5\xbealne pesmi pri ma\xc5\xa1ah za umrle in na pokopali\xc5\xa1\xc4\x8dih. Me\xc5\xa1ani zbor sestavljen iz prvih dveh je pel ob velikih praznikih. \xc4\x8cetrti zbor je bil avellandski me\xc5\xa1ani zbor. Na Avellandi so \xc5\xbeiveli Prekmurci in med njimi je Jer\xc5\xa1e ustanovil me\xc5\xa1ani pevski zbor, ki je dal tudi pobudo za ustanovitev dru\xc5\xa1tva Slovenska krajina. V Buenos Airesu je Jer\xc5\xa1e ustanovil \xc5\xa1e  tambura\xc5\xa1ki orkester. \xc4\x8ceprav je bil glasbeni samouk je kot glasbenik veliko napravil za svoje rojake v Argentini. Ko sta mu umrli h\xc4\x8derka in \xc5\xbeena se je nekaj let pred smrtjo vrnil v rojstni kraj.'